open-index/open-wikipedia-markdown huggingface dataset:
Θεόφιλος Βορέας

Ο **Θεόφιλος Βορέας** (1873-4 Ιανουαρίου 1954), ήταν Έλληνας καθηγητής πανεπιστημίου.

## Βιογραφία
Γεννήθηκε στην Αθήνα (Μαρούσι), όπου έλαβε εγκύκλια μόρφωση για να συνεχίσει έπειτα την εκπαίδευσή του στη Ριζάρειο Εκκλησιαστική Σχολή. Στη συνέχεια, στράφηκε προς στις φυσικές επιστήμες και υπηρέτησε ως βοηθός του Δημητρίου Αιγινήτη στο Αστεροσκοπείο Αθηνών.  

Τα ευρέα επιστημονικά του ενδιαφέροντα τον οδήγησαν στη Θεολογική Σχολή, όπου φοιτούσε, ενώ συγχρόνως παρακολουθούσε μαθήματα και στη Φιλοσοφική. Το 1895 έφυγε για τη Γερμανία και συνέχισε με φιλοσοφικές και ψυχολογικές σπουδές στο Πανεπιστήμιο της Λειψίας. Εκεί, μαθήτευσε κοντά στον καθηγητή Βίλχελμ Βουντ και εργάστηκε επιτυχώς στο ψυχολογικό του εργαστήριο, ενώ το 1899 αναγορεύτηκε διδάκτωρ Φιλοσοφίας. 

Μετά την επιστροφή του στην Ελλάδα το 1900 διορίστηκε υφηγητής της Θεολογικής Σχολής και διευθυντής του διδασκαλείου Τριπόλεως, για να πάρει αργότερα μετάθεση για το Διδασκαλείο της Αθήνας. Το 1912 ανέλαβε καθήκοντα τακτικού καθηγητή Φιλοσοφίας στη Φιλοσοφική Σχολή, όπου και δίδαξε ως το 1939 και ξανά από το 1946 ως το 1949.  

Ήταν από τα πρώτα μέλη της ιδρυθείσας το 1926 Ακαδημίας Αθηνών και πρόεδρός της το 1936.  

Το 1939 ο Βορέας έλαβε τιμητικό διδακτορικό από το Πανεπιστήμιο της Λειψίας. Το πιστοποιητικό του απένειμε ο Bernhard Rust, Υπουργός Επιστημών και Λαϊκής Παιδείας του Ράιχ, σε τελετή στο Πανεπιστήμιο Αθηνών.

Ο Βορέας ως καθηγητής προσπάθησε να δημιουργήσει στην Ελλάδα παράδοση επιστημονικής φιλοσοφίας και ψυχολογίας. Ήταν ο εισηγητής της πειραματικής ψυχολογίας ως επιστήμης και ο ιδρυτής του πρώτου Ψυχολογικού Εργαστηρίου το 1925. Το ακαδημαϊκό έτος 1929-1930 εξελέγη πρύτανης του Πανεπιστημίου Αθηνών.  

Παραχώρησε τη συλλογή του των 3.583 βιβλίων στο δήμο Αμαρουσίου και έτσι δημιουργήθηκε η Βορέειος βιβλιοθήκη, που συνολικά φιλοξενεί 18.000 τόμους όλων των επιστημών και των λογοτεχνικών ειδών. 

Ο Βορέας πέθανε στις 4 Ιανουαρίου 1954 από την εξασθένηση της καρδιάς του, έπειτα από εγχείριση στα νεφρά.

## Έργα
Με τον τίτλο ***Ακαδημαϊκά*** εκδόθηκε το συστηματικό έργο του, που περιλαμβάνει τα ακόλουθα:
* "Λογικήν" (1932)  
* "Ψυχολογίαν" (1933) 
* "Εισαγωγήν εις την Φιλοσοφίαν" (1935)  
* "Ηθικήν" (1957) 
* "Ανάλεκτα" (τόμ. 1-4, 1937-1940)  
* "Ρυθμοί Αθανάτων" (τόμ. 1-3, 1935-1937).

Μετέφρασε τον Πίνδαρο (τόμ. 1-2, 1948), καθώς και άλλους κλασσικούς και νεότερους λυρικούς. Το 1940 εκδόθηκε η "Τεσσαρακονταετηρίδα Θεοφίλου Βορέα", όπου αναφέρονται οι ως τότε εργασίες του.

## Βιβλιογραφία
* 
* Χρόνης Νικόλαος,«Δύο πανεπιστημιακοί διδάσκαλοι της φιλοσοφίας. Θεόφιλος Βορέας, Κωνσταντίνος Λογοθέτης». Παρνασσός 30 (1988), 135-154.
* Jaensch, Erich R., Θεόφιλος Βορέας, Ἐν Ἀθήναις, 1953
* Κωνσταντίνου Λογοθέτη, «Η φιλοσοφία και ο Θεόφιλος Βορέας», Επιστημονική Επετηρίδα Φιλοσοφικής Αθηνών, τομ.5 (1954-1955), σελ.66-81 http://epet.nlg.gr/all1.asp?id=83&pg=0

## Παραπομπές


Κατηγορία:Πρόεδροι της Ακαδημίας Αθηνών
Κατηγορία:Μέλη της Ακαδημίας Αθηνών
Κατηγορία:Έλληνες πανεπιστημιακοί του 20ού αιώνα
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Γεώργιος Γαρδίκας

Ο **Γεώργιος Γαρδίκας** (1869-1936) ήταν Έλληνας καθηγητής πανεπιστημίου του 19ου αιώνα.

## Βιογραφία
Γεννήθηκε το 1869 στα Λαγκάδια της Γορτυνίας. Διορίστηκε υφυγητής και έκτακτος καθηγητής της Ελληνικής Φιλολογίας στο Πανεπιστήμιο των Αθηνών. Διετέλεσε επίσης Γυμνασιάρχης του Αρσακείου και Σύμβουλος της Αρχαιολογικής Εταιρείας. Γιος του ήταν ο νομικός και εγκληματολόγος Κωνσταντίνος Γαρδίκας.

Απεβίωσε στην Αθήνα στις 22 Μαΐου 1936.

## Συγγράμματα
Κυκλοφόρησε ελληνική γραμματολογία, τα δράματα του Ευριπίδη, και πολλά άλλα φιλολογικά έργα.

## Παραπομπές


## Πηγές
* 

Κατηγορία:Έλληνες φιλόλογοι
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Ο Ψευταράς

***Ο Ψευταράς***  (αγγλικά: *Liar Liar*) είναι αμερικανική κωμική ταινία του 1997, σε σκηνοθεσία του Τομ Σάντιακ, με πρωταγωνιστή τον Τζιμ Κάρεϊ.

## Πλοκή
Ο Φλέτσερ Ριντ είναι ένας επιτυχημένος δικηγόρος που έχει χτίσει την καριέρα του χάρις την ικανότητά του να λέει ψέματα που πείθουν τους πάντες. Ταυτόχρονα, είναι και ένας διαζευγμένος πατέρας που υπόσχεται συνεχώς πράγματα στο μικρό του γιο, αλλά ποτέ δεν τα πραγματοποιεί. Ο Φλέτσερ είχε υποσχεθεί να πάει στο πάρτι γενεθλίων του γιου του, αλλά δεν εμφανίστηκε, λέγοντας ψέματα πως είχε πολύ δουλειά. Τότε ο γιος του, ενώ σβήνει τα κεράκια στην τούρτα, κάνει μια ευχή: Για μια μέρα ο πατέρας του να μη μπορεί να πει ψέματα. Η ευχή πετυχαίνει, αναγκάζοντας τον Φλέτσερ να ολοκληρώσει μια σημαντική δίκη λέγοντας μόνο την αλήθεια.

## Βασικά στοιχεία
* Σκηνοθέτης: Τομ Σάντιακ
* Ηθοποιοί: Τζιμ Κάρεϊ, Μάουρα Τίρνεϊ, Τζάστιν Κούπερ
* Πρεμιέρα: 18 Μαρτίου 1997 (Χόλυγουντ), 21 Μαρτίου 1997 (ΗΠΑ), 16 Μαΐου 1997 (Ελλάδα), 29 Μαΐου 1997 (Γερμανία).

Η ταινία ήταν η έβδομη μεγαλύτερη εισπρακτική επιτυχία του 1997, σημειώνοντας εντυπωσιακές εισπράξεις 302,7 εκατομμυρίων δολαρίων, έναντι κόστους 45 εκατομμυρίων δολαρίων. Επίσης και ο Τζιμ Κάρεϊ απέσπασε εγκωμιαστικά σχόλια για την ερμηνεία του και ήταν υποψήφιος για Χρυσή Σφαίρα Α' αντρικού ρόλου (κωμωδία ή μιούζικαλ).

## Παραπομπές


## Εξωτερικοί σύνδεσμοι

* 
* 
* 
* 
* 

Κατηγορία:Αμερικανικές ταινίες της δεκαετίας 1990
Κατηγορία:Ταινίες φαντασίας
Κατηγορία:Ταινίες του 1997
Κατηγορία:Ταινίες παραγωγής Universal Pictures
Κατηγορία:Αμερικανικές κωμικές ταινίες
Κατηγορία:Αγγλόφωνες ταινίες
Κατηγορία:Ταινίες γυρισμένες στην Καλιφόρνια
Αθανάσιος Γεωργιάδης

Ο **Αθανάσιος Γεωργιάδης** ήταν Έλληνας αρχιτέκτονας και νομομηχανικός του 20ού αιώνα. 

## Βιογραφία
Ασχολήθηκε με αρχαιολογικές μελέτες και αποπεράτωσε μαζί με τον Σώχο την αναστήλωση του Λέοντα της Χαιρώνειας. Το 1908 όσον αφορά την πολεοδομική εξέλιξη της Αθήνας έκανε πρόταση να ανοιχτούν αρτηρίες εντός των Αθηνών προβλέποντας την ολοένα και αυξανόμενη χρήση του αυτοκινήτου τα επόμενα χρόνια, έτσι πρότεινε την προέκταση της Κοράη μέχρι τον λόφο του Φιλοπάππου.  

## Εργογραφία
Εκτός των άλλων δημοσίευσε μια μελέτη περί των αρχαίων ελληνικών λιμανιών και περί της αρμονίας της αρχαίας ελληνικής αρχιτεκτονικής.

Περί σεισμών και κατασκευές αντισεισμικών οικοδομημάτων. Εν Αθήναις, 1904. Εκδόσεις Σπυρίδωνος Κουσουλίνου.

## Πηγές
* 
* Πολύζος, Γ. Μεταρυθμιστικά όνειρα και πολεοδομικές ρυθμίσεις. Η Αθήνα στον 20ο αιώνα, 1900-1940: Αθήνα ελληνική πρωτεύουσα. Αθήνα πολιτιστική πρωτεύουσα της Ευρώπης 1985. σελ. 36. Ανακτήθηκε 11 Νοεμβρίου 2015. 
* Μελέτη νέας λεωφόρου εν τή πόλει, Περικλέους και 'Ασπασίας, ήτοι επέκτασις της οδού Κοραή μέχρι του σιδηροδρομικού σταθμού Μοναστηρίου (Αγοράς) καί εκείθεν μέχρι του Αρείου Πάγου. Μετά προκαταμετρήσεως και προϋπολογισμού της κατασκευής της νέας λεωφόρου και σχεδίου, Αθήναι 1908.

Κατηγορία:Έλληνες αρχιτέκτονες
Ruby MRI

Ο **διερμηνέας της Ruby του Matz** (**Matz's Ruby Interpreter** ή **Ruby MRI**, γνωστός και σαν **CRuby**) είναι η υλοποίηση αναφοράς της γλώσσας προγραμματισμού Ruby. Επειδή προς το παρόν δεν υπάρχει πρότυπο της γλώσσας Ruby, η υλοποίηση MRI θεωρείται το *ντε φάκτο* σημείο αναφοράς. Το εγχείρημα RubySpec έχει δημιουργήσει μια μεγάλη σουίτα δοκιμών που αντιστοιχεί στη συμπεριφορά των εκδόσεων 1.8.6/1.8.7/1.9 και προορίζεται για εργαλείο ελέγχου της συνέπειας μιας υλοποίησης με βάση το πρότυπο. Ο Ruby MRI 1.9.2 σχεδιάζεται ώστε να περάσει το RubySpec.

Τον Ιανουάριο του 2009, κυκλοφόρησε η έκδοση 1.9.1 της Ruby. Οι προγραμματιστές της περιέλαβαν την εικονική μηχανή του εγχειρήματος YARV, η οποία και ενσωματώθηκε στο βασικό δένδρο πηγαίου κώδικα της Ruby στις 31 Δεκεμβρίου του 2006 και κυκλοφόρησε σαν μέρος της Ruby 1.9.

## Ιστορία
Ο Yukihiro Matsumoto ("Matz") άρχισε να δουλεύει στη Ruby στις 24 Φεβρουαρίου 1993, και κυκλοφόρησε την πρώτη δημόσια έκδοσή της το 1995. Η "Ruby" ονομάστηκε από έναν πολύτιμο λίθο λόγω κάποιου αστείου στο φιλικό κύκλο του Matsumoto σχετικά με το όνομα της γλώσσας προγραμματισμού Perl.

Η έκδοση 1.8 συντηρείται ακόμα και κυκλοφορούν εκδόσεις της (π.χ. έχουν κυκλοφορήσει εκδόσεις της 1.8.7 από τον Απρίλιο του 2008). Η έκδοση αυτή προσφέρει διορθώσεις λαθών αλλά και κάποιες βελτιώσεις στην ίδια τη γλώσσα.

Στην έκδοση 1.9.1 του διερμηνέα (ο κώδικας αποτελεί και τη βάση για την έκδοση 2.0) που κυκλοφόρησε στις 30 Ιανουαρίου 2009, προστέθηκε υποστήριξη για Unicode, ο YARV με νήματα πυρήνα (γνωστά και σαν "native threads")  και σημαντική βελτίωση στην ταχύτητα σε σχέση με την έκδοση 1.8.

## Όροι άδειας λογισμικού
Ο διερμηνέας της Ruby και οι βιβλιοθήκες κυκλοφορούν με διπλές άδειες ελεύθερου λογισμικού και ανοιχτού κώδικα, την GPL και την Αδεια της Ruby (Ruby License).

## Λειτουργικά συστήματα
Η υλοποίηση Ruby MRI είναι διαθέσιμη για τα εξής λειτουργικά συστήματα:

* Acorn RISC OS        
* Amiga
* BeOS                                         
* DOS (32-bit)          
* Internet Tablet OS                                
* Linux    
* Mac OS X                                  
* Microsoft Windows 95/98/2000/2003/NT/XP/Vista
* Microsoft Windows CE    
* MorphOS                                        
* OS/2   
* OpenVMS                                     
* Syllable
* Symbian OS
* Οι πιο πολλές εκδόσεις του Unix

Η παραπάνω λίστα είναι ενδεικτική.

## Κριτική

Κάποιοι περιορισμοί που συχνά αναφέρονται είναι:

* **Ταχύτητα** -- η απόδοση του διερμηνέα της Ruby είναι τελευταία σε σχέση με άλλες παρόμοιες γλώσσες όπως η Perl και η Python, κυρίως λόγω της σχεδίασης του διερμηνέα: για να εκτελέσει κώδικα Ruby, ο διερμηνέας δημιουργεί ένα συντακτικό δέντρο από τον πηγαίο κώδικα και στη συνέχεια το εκτελεί κατευθείαν, αντί να το μεταγλωττίσει πρώτα σε κάποια πιο αποδοτική εκτελέσιμη μορφή.
* **Προς τα πίσω συμβατότητα** (**Backward compatibility**  -- οι εκδόσεις 1.9 και 1.8 έχουν κάποιες μικρές σημασιολογικές διαφορές.

## Παραπομπές


## Εξωτερικοί σύνδεσμοι
*Σελίδα της γλώσσας 

Κατηγορία:Ελεύθερο λογισμικό
Κατηγορία:Ruby
Κοσμική Οδύσσεια

**Κοσμική Οδύσσεια** είναι ο τίτλος της πρώτης 40λεπτης παράστασης εικονικής πραγματικότητας του Ευγενιδείου Πλανηταρίου η οποία παρουσιάστηκε για πρώτη φορά το 2003 στον επιφάνειας 950 τ.μ. (όσο δυόμισι γήπεδα του μπάσκετ) θόλο του.

## Σύνοψη
 
Επρόκειτο για μια θεαματική επισκόπηση της εξέλιξης των ανθρωπίνων γνώσεων για το Σύμπαν, από την αρχαιότητα μέχρι σήμερα. Μέσα από ένα οπτικοακουστικό πανόραμα παρουσιάζονταν τα μέσα, αλλά και τα αποτελέσματα των ΄αστρονομικών ερευνών για τον πλανήτη που μας φιλοξενεί, το Ηλιακό μας Σύστημα, και τη δομή και την εξέλιξη του Σύμπαντος. Η πρώτη αυτή παράσταση του Νέου Ευγενιδείου Πλανηταρίου αποτελούσε μια παρουσίαση *ψυχαγωγικής επιμόρφωσης* που έχει μείνει αξέχαστη στους θεατές όλων των ηλικιών.

## Πηγές

* Κοσμική Οδύσσεια στο νέο Ψηφιακό Πλανητάριο του Ευγενίδειου Ιδρύματος
* Το Νέο Πλανητάριο της Αθήνας 

## Εξωτερικοί σύνδεσμοι
* '''Οδηγός Παράστασης: Κοσμική Οδύσσεια'''
* '''Trailer Παράστασης: Κοσμική Οδύσσεια'''

Κοσμική Οδύσσεια
Ιάκωβος Δραγάτσης

Ο **Ιάκωβος Δραγάτσης** (Πειραιάς, 1853 - Αθήνα, 1935), ήταν Έλληνας φιλόλογος του 19ου και 20ού αιώνα.

## Βιογραφία
Ο Ιάκωβος Δραγάτσης γεννήθηκε στον Πειραιά το 1853. Οι γονείς του ήταν από τη Σίφνο. Σπούδασε στο Πανεπιστήμιο Αθηνών και αναγορεύτηκε διδάκτωρ της φιλοσοφίας το 1878 όπου και διορίστηκε αρχικά ως καθηγητής στο Γυμνάσιο της Κορίνθου. Τον επόμενο χρόνο μετατέθη στο Γυμνάσιο του Πειραιά όπου και παρέμεινε επί 25 χρόνια αναλαμβάνοντας Γυμνασιάρχης, έχοντας παράλληλα και την εποπτεία των αρχαιοτήτων και του πρώτου μουσείου του Πειραιά. 

Το 1903 αποσύρθηκε από την ενεργό υπηρεσία και ίδρυσε δικό του Λύκειο, το περίφημο "Δραγάτσειον Εκπαιδευτικόν Ίδρυμα" το οποίο και διεύθυνε, ώσπου το 1910 το μετέφερε στην Αθήνα.
 
Ο Ιάκωβος Δραγάτσης διετέλεσε Γραμματέας και Σύμβουλος της Αρχαιολογικής Εταιρείας, και Έφορος των αρχαιοτήτων του Πειραιά, ήταν τακτικός εταίρος του Αρχαιολογικού Ινστιτούτου Βερολίνου, ομοίως της Ρώμης και είχε τιμηθεί ιππότης της δημόσιας εκπαίδευσης της Γαλλικής Ακαδημίας. Υπήρξε συνεργάτης των πρώτων ελληνικών εγκυκλοπαιδειών. Απεβίωσε στην Αθήνα το 1935.

## Αρχαιολογικό έργο
Ασχολήθηκε ιδιαίτερα με την αρχαιολογία και ειδικά με την έρευνα και διάσωση των αρχαίων μνημείων του Πειραιά. Το αρχαιολογικό του έργο στον Πειραιά ήταν πλούσιο. Διεξήγαγε μεγάλες ανασκαφές στο "ιερό των Διονυσιαστών", στους νεωσοίκους, στο Σηράγγιο κ.α. 
Σημαντικές ήταν και οι αρχαιολογικές του έρευνες στη Σίφνο.

## Συγγραφικό έργο
Σπουδαία συγγράμματά του είναι:
* "Το Θεμιστόκλειον", 
* "Το Σηράγγιον", 
* "Ο εν Χαλανδείω θολωτός τάφος", 
* "Τα θέατρα του Πειραιώς", 
* "Ο Κωφός λιμήν", 
* "Αθηνά η προς Βαρβακείω", 
* "Αίγινα", 
* "Πόρος", 
* "Φανερωμένη", 
* "Ευριπίδου Εκάβη", 
* "Ρωμαϊκή Γραμματολογία", 
* "Ρωμαϊκή Ιστορία", 
* "Πειραιεύς", 
* "Ιεροσόλυμα", 
* "Το Ετεροσκελές της εκπαιδεύσεως", 
* "Ασκήσεις εις το τυπικόν και συντακτικόν της Αττικής διαλέκτου", κ.ά. τα οποία και δημοσιεύτηκαν στην "Αρχαιολογική Εφημερίδα", στα Πρακτικά της Αρχαιολογικής Εταιρείας, καθώς και στο Αρχαιολογικό Δελτίο σε αυτοτελείς τόμους. 

## Πηγές

* "Μεγάλη Ελληνική Εγκυκλοπαίδεια" τομ.Θ΄, σελ.528.
* 

Κατηγορία:Έλληνες αρχαιολόγοι
Κατηγορία:Έλληνες φιλόλογοι
Κατηγορία:Έλληνες εκπαιδευτικοί
Δρόσος Δρόσος

Ο **Δρόσος Δρόσος** ήταν Έλληνας αγωνιστής του 1821 και πολιτικός της νεοσύστατης Ελλάδας.

## Βιογραφία
Γεννήθηκε στην Τήνο το 1798. Πήγε στην Βλαχία όπου και μυήθηκε στη Φιλική Εταιρεία και κατατάχτηκε στον Ιερό Λόχο. Τραυματίστηκε στη μάχη του Δραγατσανίου και ήταν από τους λίγους που διεσώθηκαν. 

Ασχολήθηκε με την πολιτική και αντιπροσώπευσε την Τήνο σε διάφορες Συνελεύσεις. Διορίστηκε Αρεοπαγίτης το 1844 όπου και παρέμεινε έως το 1867. Συνέγραψε την ιστορία της νήσου Τήνου. Νυμφεύτηκε την Ελένη Λουριώτη και απέκτησαν δυο κόρες (Μαρία και Χαρίκλεια). Ήταν ιδρυτικό μέλος της Αρχαιολογικής Εταιρείας. 

Απεβίωσε το 1870 στην Αθήνα. Ο τάφος του βρίσκεται στο Α΄ Νεκροταφείο.

## Παραπομπές


## Πηγές
* 

Κατηγορία:Αγωνιστές του 1821
Κατηγορία:Έλληνες πληρεξούσιοι
Κατηγορία:Έλληνες μέλη της Φιλικής Εταιρείας
Κατηγορία:Έλληνες δικαστικοί
Μαργαρίτης Ευαγγελίδης

Ο **Μαργαρίτης Ευαγγελίδης** (1850-1932) ήταν Έλληνας καθηγητής πανεπιστημίου του 19ου αιώνα.
## Βιογραφία
Γεννήθηκε το 1850 στην Κύζικο. Σπούδασε στην Αθήνα και τη Γερμανία. Δίδαξε στην Κωνσταντινούπολη και στην Αθήνα, και διορίστηκε το 1883 υφηγητής της ιστορίας της φιλοσοφίας. Το 1894 έγινε τακτικός καθηγητής μέχρι το 1924 οπότε και αποχώρησε από τον ενεργό διδακτικό βίο. 

Ήταν ιδρυτικό μέλος της Επιστημονικής εταιρείας, και διετέλεσε γραμματέας της μέχρι το 1901. Ίδρυσε επίσης τον *«Σύλλογο των Μικρασιατών η Ανατολή»*, στον οποίο πρόσφερε ύψιστες εθνικές υπηρεσίες. Διετέλεσε επίσης σύμβουλος της αρχαιολογικής εταιρείας.

Απεβίωσε το 1932.

## Παραπομπές


## Πηγές
* 

Κατηγορία:Έλληνες πανεπιστημιακοί του 19ου αιώνα
Κατηγορία:Έλληνες πανεπιστημιακοί του 20ού αιώνα
Κατηγορία:Κύζικος
Παναγιώτης Ευστρατιάδης

Ο **Παναγιώτης Ευστρατιάδης** (Νοέμβριος 1815-26 Ιουνίου 1888) ήταν Έλληνας γενικός έφορος των αρχαιοτήτων του Κράτους τον 19ο αιώνα.
## Βιογραφία
Γεννήθηκε το 1815 και η καταγωγή του ήταν από τη Λέσβο. Σπούδασε φιλολογία στη Γερμανία με υποτροφία της κυβερνήσεως. Επέστρεψε και διορίστηκε καθηγητής στο Ναύπλιο και Γυμνασιάρχης στην Αθήνα. 

Διετέλεσε αντιγραμματέας, σύμβουλος και μέλος του επιστημονικού συλλόγου της Αρχαιολογικής Εταιρείας, και γενικός έφορος των αρχαιοτήτων του κράτους από το 1854 ως το 1884. Ως γενικός έφορος ίδρυσε το Μουσείο της Ακροπόλεως και το Κεντρικό Αρχαιολογικό Μουσείο. Ήταν αντεπιστέλλον μέλος της Ακαδημίας των επιστημών στο Βερολίνο, ενώ του απονεμήθηκε ο αργυρός σταυρός του Τάγματος του Σωτήρος.

Απεβίωσε το 1888.

## Πηγές
* 

* 

Κατηγορία:Έλληνες έφοροι μουσείων
Κατηγορία:Έλληνες φιλόλογοι
Κατηγορία:Αργυρός σταυρός του Τάγματος του Σωτήρος
Αντώνιος Ζυγομαλάς

Ο **Αντώνιος Ζυγομαλάς** (1854-1930) ήταν Έλληνας διπλωμάτης και πολιτικός του 19ου αιώνα.
## Βιογραφία
Γεννήθηκε το 1854 στην Αθήνα ως γιος του Ανδρέα Ζυγομαλά και της Μαριόρας Ταμπακοπούλου. Αδέλφια του ήταν ο Γεώργιος Ζυγομαλάς, διπλωμάτης και ο Ιωάννης Α. Ζυγομαλάς, αγωνιστής της Κρητικής Επανάστασης. 

Σπούδασε νομικά στο Πανεπιστήμιο Αθηνών και στο Παρίσι. Νεότατος εισήλθε στη διπλωματική υπηρεσία όπου και διορίσθηκε γραμματέας της Ελληνικής Πρεσβείας στην Κωνσταντινούπολη. Από τη θέση όμως αυτή παραιτήθηκε αργότερα προκειμένου ν΄ ασχοληθεί με την πολιτική. Πρωτοεκλέχθηκε βουλευτής Αττικής το 1880 και στις 19 Απριλίου του 1885 μετείχε στη κυβέρνηση Θ. Δηλιγιάννη αναλαμβάνοντας το υπουργείο των Εκκλησιαστικών και Δημ. Εκπαιδεύσεως. Αργότερα στις 24 Νοεμβρίου του 1902 ανέλαβε υπουργός της Δικαιοσύνης. Παράλληλα διετέλεσε και σύμβουλος της αρχαιολογικής εταιρείας.

Ο Αντώνιος Ζυγομαλάς συνέβαλε τα μέγιστα στη δεκαετία του 1880 στην επίλυση του μεγάλου τότε αγροτικού προβλήματος των ακτημόνων της βόρειας Αττικής με την απόκτηση κλήρων από το τεράστιο τσιφλίκι που διατηρούσε εκεί ο Ανδρέας Συγγρός. Το γεγονός αυτό τον κατέστησε επάξια μεγάλο ευεργέτη όλων των αγροτών και των κτηνοτρόφων της ευρύτερης περιοχής, προς τιμή του οποίου και φέρεται η μαρμάρινη προτομή του καθώς και της συζύγου του Λουκίας Μπαλάνου (1866-1947), σε δύο μαρμάρινες στήλες, προ της κοινοτικής βρύσης, στη κεντρική πλατεία του Αυλώνα Αττικής.

Ο Αντώνιος Ζυγομαλάς απεβίωσε στην Αθήνα το 1930. Η σύζυγός του Λουκία Μπαλάνου ίδρυσε το Μουσείο Ζυγομαλά με κεντήματα και φορεσιές. Το μόνο τέκνο τους, ο Ανδρέας Αντ. Ζυγομαλάς έπεσε ηρωικά στο Μπιζάνι το 1914, μόλις 24 ετών.

## Εργογραφία
* *Η παλίρροια του Ευρίπου και ο μεγαλόσταυρος της Αιδηψού*, υπό Αντωνίου Α. Ζυγομαλά, Αθήνα, σελ. 72. (Ανατύπωση "Ιδιωτική" 1980, "Βιβλιογνωσία" 2009)
* *Ελλάς και Ρουμανία*, υπό Αντωνίου Ζυγομαλά, εν Αθήναις, τυπογραφείον της Β. Αυλής Α. Ραφτάνη, 1912, 20 σελ.

## Πηγές
* "Μεγάλη Ελληνική Εγκυκλοπαίδεια" τομ.ΙΒ΄, σελ.76.
* 
* «Η Λουκία Ζυγομαλά στο Παρίσι το 1925 Paris Exposition Internationale Des Arts Decoratifs Et Industriels Modernes», 
* Λειτουργεί το «Μουσείο Λουκίας Ζυγομαλά», στον Αυλώνα, 
* Το Μέγαρο του πρώην υπουργού Παιδείας Αντωνίου Ζυγομαλά, 

Κατηγορία:Βουλευτές Αττικής
Κατηγορία:Έλληνες υπουργοί Εκκλησιαστικών και Δημοσίας Εκπαιδεύσεως
Κατηγορία:Έλληνες υπουργοί Δικαιοσύνης
Κατηγορία:Έλληνες διπλωμάτες
Αντωνιος
Ιωάννης Ζωγράφος

Ο **Ιωάννης Ζωγράφος** (1844 - 1927) ήταν Έλληνας πολιτικός, οικονομολόγος και καθηγητής πανεπιστημίου. Από αυτόν πήρε το όνομά του ο Δήμος Ζωγράφου στην Αθήνα.

## Βιογραφία

Γεννήθηκε το 1844 στα Καλάβρυτα Αχαΐας. Τελείωσε το Ελληνικό σχολείο στα Καλάβρυτα, συνέχισε στο Α΄ Γυμνάσιο Πατρών (1859-63) και έπειτα σπούδασε νομικά στην Αθήνα και οικονομικά στη Χαϊδελβέργη. Διατέλεσε, μεταξύ άλλων, γραμματέας του Πανεπιστημίου Αθηνών, γενικός γραμματέας του Υπουργείου Οικονομικών (1885) και γενικός επίτροπος της Επικρατείας παρά τω Ελεγκτικώ Συνεδρίω (1896 - 1901). Ήταν βουλευτής για πολλά χρόνια, με το κόμμα του Θεόδωρου Δηλιγιάννη. Υπήρξε επίσης πρόεδρος των γενικών συνελεύσεων της Αρχαιολογικής Εταιρείας.

Απεβίωσε το 1927.

## Παραπομπές


## Πηγές
* 
* 



Κατηγορία:Έλληνες οικονομολόγοι
Κατηγορία:Έλληνες πανεπιστημιακοί του 19ου αιώνα
Κατηγορία:Βουλευτές Αχαΐας-Ήλιδος
Καραμάν

Το **Καραμάν** (τουρκ.: Karaman, προηγουμένη ονομασία: Λαρεντέ, αρχαία ελληνική ονομασία: Λάρανδα) είναι πόλη στην κεντρική Τουρκία, βρίσκεται βόρεια της οροσειράς του Ταύρου και περίπου 100 χλμ. νότια του Ικονίου. Είναι η πρωτεύουσα της επαρχίας Καραμάν. Σύμφωνα με την απογραφή του 2000, ο πληθυσμός της επαρχίας αριθμεί στους 231.872 κατοίκους από τους οποίους 132.064 μένουν στην πόλη του Καραμάν. Η έκταση της πόλης καλύπτει μια επιφάνεια 3.686 τ.χλμ., ενώ η μέση τιμή του υψομέτρου είναι 1.039 μ.
## Ιστορικά στοιχεία
### Τα αρχαία Λάρανδα
thumb|Ερείπια χριστιανικού ναού της Λυκαονίας (Καραμάν).
Από Αντωνίνου του Πίου μέχρι το τέλος του 3ο αι. μ.Χ. υπήρχε το "*Κοινόν Λυκαονίας*" του οποίου μέλη ήταν οι εξής πόλεις: το *[[Ικόνιο]]*, τα *[[Λύστρα]]*, τα *Λάρανδα* και η *[[Δέρβη]]*.

Από τα Λάρανδα καταγόταν ο Έλληνας επικός ποιητής και συγγραφέας του 3ου αιώνα μ.Χ. **[[Πείσανδρος ο Λαρανδινός|Πείσανδρος]]** ο επονομαζόμενος **Λαρανδινός** (από την πόλη καταγωγής του). Ο Πείσανδρος ο Λαρανδινός συνέγραψε το έργο Ποικίλη ιστορία δι' επών, το οποίο ταυτιζόταν με το περίφημο έπος του Ηρωικαί θεογαμίαι, που το αποτελούσαν 26 ή, σύμφωνα με άλλους, 60 βιβλία. Σώζονται μικρά αποσπάσματα από το έργο αυτό, τα οποία τα εκδίδουν συνήθως μαζί με τα έργα του Ησιόδου.

Στα Λάρανδα γεννήθηκε σύμφωνα με τα μαρτυρολόγια ο άγιος Πάπας, που μαρτύρησε στο διωγμό κατά των χριστιανών που εξαπέλυσε ο Μαξιμιανός Γαλέριος και ο τοπικός ηγεμόνας Μάγνος.
thumb|Το Αρχαιολογικό Μουσείο της πόλης.
## Ετυμολογία
Η πόλη χρωστάει το όνομά της στον *Καραμάν Μπέη*, ο οποίος ήταν ένας από τους κυβερνήτες των Καραμανίδων. Το προηγούμενο όνομα της προέρχεται από το ελληνικό *Λάρανδα*, που με τη σειρά του προέρχεται το Λυδικό *Λαραγάντα*, το οποίο σημαίνει "αμμώδης, ένα αμμώδες μέρος".

## Παραπομπές


## Εξωτερικοί σύνδεσμοι
* 
* 

Καραμαν
Καραμαν
Sinclair Research

thumb|right|250px|Μερική άποψη του επίπεδου πληκτρολογίου και λογότυπο του ZX-81, δημοφιλέστατου οικιακού υπολογιστή της εποχής του
Η **Sinclair Research Ltd** ήταν μία από τις σημαντικότερες εταιρείες στην αγορά των προσωπικών/οικιακών υπολογιστών την δεκαετία του 1980. Ιδρύθηκε στο Κέμπριτζ (Αγγλία) το 1961 από τον Κλάιβ Σίνκλερ (Sir Clive Sinclair), με ειδίκευση σε ραδιόφωνα, συσκευές υψηλής πιστότητας (ΗiFi) και αριθμομηχανές. Το 1973 μετεξελίχθηκε σε εταιρεία παραγωγής ηλεκτρονικών και κατέληξε στα τέλη της δεκαετίας του '70 στην παραγωγή των θρυλικών πλέον οικιακών υπολογιστών όπως ο ZX Spectrum. Το 1980 εισήγαγε στην αγορά την έννοια του οικιακού υπολογιστή με τον ZX80 που επωλείτο στην τιμή των 100 λιρών. Την επομένη χρονιά η βρετανική εταιρεία παρουσίασε τον ZX-81 και ένα χρόνο μετά 1982 τον Spectrum, που υπήρξε σημείο απογείωσης για την εταιρεία  σε πωλήσεις, διάρκεια  και αναγνώριση. Ο Spectrum διείσδυσε σε όλες τις αγορές του κόσμου (συμπεριλαμβανομένης και των ΗΠΑ όπου επωλείτο ως Timex). Στην Ελλάδα είχε τεράστια εμπορική επιτυχία, περισσότερο όμως θα μείνει στην ιστορία γιατί εξοικείωσε και γαλούχησε μια  γενιά νέων ανθρώπων στην έννοια του ηλεκτρονικού υπολογιστή, του gaming και του προγραμματισμού. Ακολούθησαν ο Spectrum+ (με καλύτερο πληκτρολόγιο), ατυχείς όμως επιλογές όπως ο QL (ενδιαφέρων υπολογιστής) με ατυχείς σχεδιαστικές επιλογές όπως τα microdrives, το ηλεκτρικό όχημα C5 και η επίπεδη (CRT) φορητή τηλεόραση TV-80, εξάντλησαν τα διαθέσιμα κεφάλαια και την εμπιστοσύνη της αγοράς. 

Το 1985 η εταιρεία εξαγοράστηκε από την Amstrad, τα προϊόντα της όμως συνέχισαν να κυκλοφορούν με τον ίδιο λογότυπο, ο Sir Clive Sinclair συνέχισε τον μοναχικό δρόμο της έρευνας χωρίς όμως να μπορέσει από τότε να παρουσιάσει στην αγορά κάτι τόσο σημαντικό και καινοτόμο όπως ο Spectrum.

## Εξωτερικοί σύνδεσμοι

* Sinclair Research Corporate website 
* Sinclair Nostalgia Products
* Sinclair Heaven website
* ''The Sinclair Story'' book extract 
* Planet Sinclair
* 'Pocket TVs failed before. What's changed?', BBC News Magazine article
* ZX81 Online Museum 
* www.1000bit.net, 1000BiT Sinclair's section
 

Κατηγορία:Επιχειρήσεις υπολογιστών
Κατηγορία:Επιχειρήσεις του Ηνωμένου Βασιλείου
Βρωμαργυρίτης

Ο **βρωμαργυρίτης** είναι  ορυκτός Βρωμιούχος άργυρος. Η σκληρότητα στην κλίμακα Mohs είναι 1,5 - 2. Άλλα ορυκτά αλογονίδια του άργυρου είναι ο χλωραργυρίτης και ο ιωδαργυρίτης.
## Παραπομπές

* mindat page for bromargyrite
* webmineral page for bromargyrite

Κατηγορία:Ορυκτά του αργύρου
Κατηγορία:Αλογονίδια
Κωνσταντίνος Ζησίου

Ο **Κωνσταντίνος Ζησίου** (1848 ή 1849 – 1928) ήταν Έλληνας φιλόλογος και συγγραφέας.

## Βιογραφία
Γεννήθηκε σε κάποιο χωριό της Πίνδου. Σπούδασε στην Αθήνα και διορίστηκε σε διάφορα επαρχιακά γυμνάσια. Αργότερα δίδαξε επί πολλά χρόνια στη Ριζάρειο Σχολή, στο Αρσάκειο και στο Α΄ Γυμνάσιο Αθηνών. Επίσης, δίδαξε επί τριάντα χρόνια στην Εταιρεία των Φίλων του Λαού ελληνική ιστορία. Διετέλεσε σύμβουλος της Αρχαιολογικής Εταιρείας και ήταν ειδικός στην ανάγνωση των αρχαίων επιγραφών.

## Συγγραφικό έργο
Ο Ζησίου συνέγραψε και δημοσίευσε τα παρακάτω βιβλία:

* *Η καταστροφή του [[Παρθενώνας|Παρθενώνος]] υπό των Βενετών και η ερήμωσις των Αθηνών* (1885)
* *[[Νικοτσάρας]]* (1889)
* *Σύμμικτα, ήτοι επιγραφαί Λακωνικής, Ναυπλίας, χριστιανικών χρόνων, αθηναϊκά ιστορικά κ.λπ.* (1891)
* *[[Κεφαλληνία]]ς χριστιανικαί αρχαιότητες* (1901)
* *Γυναικών κύρια ονόματα εν [[Κυνουρία]]* (1902)
**Οι Μαυρομιχάλαι: συλλογή των περί αυτών γραφέντων* (1903)
* *Ιστορία των καλών τεχνών* (1910)
* *Μακεδονίας χριστιανικαί αρχαιότητες* (1912)
* *Οι διδάσκαλοι του Γένους* (1915)

## Πηγές
* 
* *Νέα Ελληνική Εγκυκλοπαίδεια* «Χάρη Πάτση», τόμος 13 (1971), σελ. 169

## Εξωτερικοί σύνδεσμοι
*Κωνσταντίνος Ζησίου στον ''Πανδέκτη'', του Εθνικού Ιδρύματος Ερευνών

Κατηγορία:Έλληνες φιλόλογοι
Νικόλαος Ζαρίφης

Ο **Νικόλαος Ζαρίφης** (1820-1895) ήταν Έλληνας τραπεζίτης και εθνικός ευεργέτης του 19ου αιώνα.

## Βιογραφία
Γεννήθηκε το 1820 στην Κωνσταντινούπολη. Ασχολήθηκε με τα τραπεζιτικά. Ίδρυσε τα Ζαρίφεια Εκπαιδευτήρια στην Φιλιππούπολη και Κωνσταντινούπολη.

Απεβίωσε το 1895.

## Πηγές
* 

Κατηγορία:Έλληνες τραπεζίτες
Κατηγορία:Έλληνες ευεργέτες
Νικολαος
Δημοκόπος ο Μύριλλος

Ο **Δημοκόπος ο Συρακούσιος**, γνωστός και ως **Δημοκόπος ο Μύριλλος** ήταν άρχαίος Έλληνας αρχιτέκτων από τις Συρακούσες.

Το σημαντικότερο έργο του ήταν η κατασκευή του αρχαίου θεάτρου των Συρακουσών ένα από τα μεγαλύτερα της κλασικής αρχαιότητας. Το έκτισε επί βασιλείας Ιέρωνος του Α΄, (478 - 466 π.Χ.), και μάλιστα στη διάρκεια της παραμονής του μεγάλου τραγικού ποιητή Αισχύλου που ανέβασε εκεί διάφορα έργα του όπως "Πέρσαι" και "Προμηθεύς δεσμώτης". Στη κατασκευή του θεάτρο αυτού ο Δημοκόπος εφάρμοσε μια νέα τεχνοτροπία της κοίλης λάξευσης του βράχου κατά βαθμίδες όπου στο σύνολό του στο τέλος παρουσίαζε την εικόνα ΄θεάτρου. Κατά την παράδοση ο Αισχύλος ήταν ο θεατρικός σύμβουλος του Δημοκόπου στη κατασκευή του θεάτρου. 
Το θέατρο αυτό είχε άριστη ακουστική ήταν χωρητικότητας 10.000 καθήμενων θεατών ενώ δέσποζε πάνω από την πόλη των Συρακουσών επί του Τεμενίτη λόφου. Την ημέρα των εγκαινίων ο Δημόκοπος μοίρασε σ΄ όλους τους θεατές μύρα και εξ αυτού έλαβε το προσωνύμιο  **Μύριλλος** με το οποίο και καθιερώθηκε.

Εκτός από τους Αθηναίους τραγικούς ποιητές στο θέατρο αυτό ανέβασαν τα έργα τους ο Φιλόξενος, ο Αντιφών, οι Ακραγαντίνοι Εμπεδοκλής και Αρχίνος, ο Συρακούσιος Σώφρων κ.ά.

Το θέατρο αυτό λετούργησε περισσότερο από μια χιλιετία. Αναστηλώθηκε το 1914 με πρωτοβουλία του Ιταλού Ευγενή Μάριο Γκαργκάλο.
Τον Δημόκοπο αναφέρουν ο ποιητής Σόφρων καθώς και ο Ευστάθιος ο Θεσσαλονίκης (12ος αιώνας μ.Χ.).

## Πηγές
* "Μεγάλη Ελληνική Εγκυκλοπαίδεια" τομ. ΙΒ΄, σελ.612.
* Κ. Γεωργακόπουλος "Αρχαίοι Έλληνες επιστήμονες" Εκδ. Γεωργιάδης Αθήναι 1995, σελ.139.

Κατηγορία:Αρχαίοι Έλληνες αρχιτέκτονες
Κατηγορία:Αρχαίοι Συρακούσιοι
Κιρίκκαλε (Τουρκία)

Το **Κιρίκκαλε** (τουρκικά: *Kırıkkale*) είναι η πρωτεύουσα του νομού Κιρίκκαλε στην περιοχή της Κεντρικής Ανατολίας. Η πόλη βρίσκεται 80 χλμ. ανατολικά της Άγκυρας.  

## Εξωτερικοί σύνδεσμοι
* 
* 
* Επίσημη ιστοσελίδα του κυβερνήτη της επαρχίας (στα τουρκικά)
* Επίσημη ιστοσελίδα της δημοτικής επαρχίας (στα τουρκικά)
* Ιστοσελίδα του πανεπιστημίου του Κιρίκαλε

Κατηγορία:Ασιατικές πόλεις της Τουρκίας
Σιροπαίονες

Οι **Σιριοπαίονες** (ή **Σιρινοπαίονες**, όπως αυτοαποκαλούνταν σε νομίσματά τους), ήταν όπως φανερώνει και το όνομά τους, παιονική φυλή που επονομάστηκε έτσι από την πόλη **Σίρι** (αρχαία πόλη των Σερρών), πρωτεύουσας της χώρας τους. Σύμφωνα με τον Ηρόδοτο, ήταν άποικοι των Τευκρών της Φρυγίας και εγκαταστάθηκαν εδώ μετά τον τρωικό πόλεμο ή ίσως και πριν ακόμη (τον 13ο π.Χ. αιώνα), μετά την εκδίωξη των Στρυμονίων από τους Τρώες, όπου παρέμειναν ως τον 5ο π.Χ. αιώνα. Προς τα τέλη του 6ου π.Χ. αιώνα η πολιτική και στρατιωτική τους ισχύς έφτασε στο απόγειό της, όπως δείχνει η εκστρατεία τους εναντίον της μακρινής πόλης Περίνθου, η οποία προυπέθετε τη διέλευσή τους ανάμεσα από διάφορες θρακικές φυλές, που θα πρέπει να αναγνώριζαν τη στρατιωτική τους ισχύ. Η μεγάλη αυτή αύξηση της δύναμής τους ανησύχησε ιδιαίτερα τους Πέρσες, γιατί προσέκρουε στα συμφέροντα της επεκτατικής τους πολιτικής στα Βαλκάνια, και προκάλεσε την επέμβασή τους στην περιοχή.Το 513/2 π.Χ. ο στρατηγός των Περσών Μεγάβαζος κατάφερε να υποτάξει τους Σιριοπαίονες, οι οποίοι οδηγήθηκαν με τα γυναικόπαιδα τους στην Ασία, όπου εγκαταστάθηκαν στη Φρυγία, η οποία, σύμφωνα με αρχαία παράδοση που διέσωσε ο Στράβωνας, εθεωρείτο  τόπος καταγωγής τους.  Με την έκρηξη της ιωνικής επανάστασης και κατόπιν προτροπής του Αρισταγόρα κατέβηκαν στη θάλασσα, όπου επιβιβάστηκαν σε λεσβιακά πλοία που τους μετέφεραν στο Δορίσκο της Θράκης, απ' όπου επέστρεψαν πεζοί στην πατρίδα τους, στην οποία βρήκαν όμως εγκαταστημένους τους Θράκες Οδόμαντες. Μετά την επιστροφή τους χάνονται τα ίχνη τους, καθώς δεν αναφέρονται πια από καμιά αρχαία πηγή. Έτσι δεν είναι γνωστό αν τελικά συγκατοίκησαν με τους Οδόμαντες ή αν μετανάστευσαν -όπως φαίνεται πιθανότερο- στα βόρεια, κοντά στους ομοφύλους τους της κυρίως Παιονίας.

## Παραπομπές


## Δείτε επίσης
* Παιονία
* Οδομαντική

## Πηγές
* "Νεώτερον Εγκυκλοπαιδικόν Λεξικόν Ηλίου" τομ.16ος, σελ.1038.
* "Εγκυκλοπαίδεια Πάπυρος Λαρούς Μπριτάννικα" τομ.54ος, σελ.103.

Κατηγορία:Αρχαίοι λαοί της Μακεδονίας
Κατηγορία:Εξαφανισθέντες λαοί
Κατηγορία:Αρχαία Οδομαντική
Κατηγορία:Αρχαίοι Παίονες
Μυοπάθεια

Στην ιατρική, η **μυοπάθεια** είναι μία μυική πάθηση στην οποία οι μυικές ίνες δεν λειτουργούν για κάποιον από τους πολλούς υπάρχοντες λόγους, οδηγώντας στην μυική αδυναμία. Όπως λέει και η ίδια η λέξη, μυοπάθεια σημαίνει πάθηση του μυός. Αυτό το νόημα υποδεικνύει ότι το κύριο πρόβλημα βρίσκεται εντός του μυός, και όχι στα νεύρα (νευροπάθειες ή νευρογενείς διαταραχές) ή στον εγκέφαλο. Οι μυικές κράμπες, η δυσκαμψία και οι σπασμοί μπορούν επίσης να σχετίζονται με τη μυοπάθεια.

Οι **παθήσεις των μυών** ταξινομούνται ως νευρομυικής ή μυοσκελετικής φύσης. Ορισμένες καταστάσεις, όπως η μυοσίτιδα, μπορούν να θεωρηθούν και νευρομυικής και μυοσκελετικής φύσης.

## Είδη
Επειδή η μυοπάθεια είναι ένας γενικός όρος, διακρίνονται αρκετές ομάδες, που χωρίζονται σε συγγενείς και επίκτητες

### Συγγενείς
* Μυικές δυστροφίες
* Μυοτονία
* Συγγενείς μυοπάθειες 
* Μιτοχονδριακές μυοπάθειες 
* Οικογενείς περιοδικές παραλύσεις
* Φλεγμονώδεις μυοπάθειες 
* Μεταβολικές μυοπάθειες

### Επίκτητες
* Πολυμυοσίτιδα και Δερματομυοσίτιδα
* Οστεοποιός μυίτιδα
* Ραβδομυόλυση and μυογλοβινουρία
* Αλκοολική μυοπάθεια 

## Συμπτώματα
Μυική αδυναμία, μυικές κράμπες, δυσκαμψία και τέτανος.

## Θεραπεία
Επειδή τα διάφορα είδη μυοπαθειών προκαλούνται μέσω διαφορετικών οδών, δεν υπάρχει μία μεμονωμένη θεραπεία για τις μυοπάθειες. Η θεραπεία ποικίλει από την αντιμετώπιση των συμπτωμάτων έως τις πολύ συγκεκριμένες θεραπείας στις οποίες στοχεύεται το αίτιο. Οι θεραπείες σήμερα περιλαμβάνουν την φαρμακοθεραπεία, την φυσιοθεραπεία, τους κηδεμόνες υποστήριξης, το χειρουργείο, και ακόμη και τον βελονισμό.

## Αναφορές


Κατηγορία:Μυοσκελετικές παθήσεις
Πέτρος Ηπίτης

Ο **Πέτρος Ηπίτης** (1795-1861) ήταν Έλληνας ιατροφιλόσοφος του 19ου αιώνα, επιφανής Φιλικός, Εθναπόστολος και προσωπικός γιατρός του Αλέξανδρου Υψηλάντη.

## Βιογραφία
Γεννήθηκε το 1795 στην Πάργα. Σπούδασε στο Βουκουρέστι και στη Βιέννη φιλοσοφία και ιατρική. Στη Βιέννη το 1816 δημοσίευσε το έργο *Λοιμολογία ή περί της πανώλους, προφυλάξεως και εξολοθρεύσεως αυτής*. Επίσης δημοσίευσε στον *[[Ερμής ο Λόγιος|Ερμή τον Λόγιο]]*, του 1816 και 1817, κείμενα με παιδιατρικά θέματα, που θα πρέπει να αποτελούν τα πρώτα παιδιατρικά κείμενα στα ελληνικά. Εγκαταστάθηκε στην Οδησσό το 1818 και έγινε γιατρός του Αλέξανδρου Υψηλάντη, τον οποίο βοήθησε κατά την Ελληνική Επανάσταση μεταβαίνοντας σε πολλές και σημαντικές ευρωπαϊκές πόλεις ως ειδικός απεσταλμένος, προκειμένου να επιτύχει την ηθική και υλική συμπαράσταση υπέρ του Αγώνα. Η συμβολή του στη διάδοση του φιλελληνικού κινήματος στο εξωτερικό στην αρχή της Επανάστασης υπήρξε ουσιαστική, καθώς χάρη στις γνωριμίες του με πολιτικούς και πνευματικούς ιθύνοντες στη δυτική Ευρώπη, τα διαβήματά του βρήκαν ανταπόκριση. Ανάμεσα στις δραστηριότητές του στο εξωτερικό εντάσσεται και η κυκλοφορία ξενόγλωσσων φυλλαδίων με φιλελληνικό περιεχόμενο. 

Από τις επιστολές που φυλάσσονται στην Εθνική Βιβλιοθήκη Ελλάδος ("Αρχείο Πέτρου Ηπίτη") προκύπτουν μεταξύ άλλων και στοιχεία πού αφορούν στις διαπροσωπικές του σχέσεις με την οικογένεια των Υψηλαντών (Αλέξανδρο, Δημήτριο, Ελισάβετ και Νικόλαο) και άλλα εξέχοντα πρόσωπα εκείνης της περιόδου, όπως τους Κωνσταντίνο Κούμα, Αλέξανδρο Κοντόσταυλο, Άνταμ Φρίντελ, Σίμωνα Σίνα, Ανδρέα Μιαούλη, Γεώργιο Καντακουζηνό κ.ά. 

Ήρθε στην Αθήνα το 1830, όπου εξάσκησε το επάγγελμα του ιατρού. Διορίστηκε μέλος του Ιατροσυνεδρίου. Τον Απρίλιο του 1837 εμφανίστηκε επιδημία πανούκλας στον Πόρο. Τον έστειλαν εκεί για να βοηθήσει στην αντιμετώπισή της. Όταν αργότερα, μέσα στην ίδια χρονιά, ο αρχίατρος του βασιλιά Όθωνα και πρόεδρος του Ιατροσυνεδρίου Βίπμερ δημοσίευσε το έργο «Ιστορική Έκθεσις περί της εν Πόρω πανώλους», ενοχλημένος ο Ηπίτης απάντησε με τη μελέτη «Η πανώλης εν Πόρω κ.λπ». Σ' αυτήν αναφερόταν ειρωνικά στα σπασμωδικά μέτρα που είχαν πάρει οι αρχές, για να αντιμετωπίσουν την επιδημία, καθώς και στη δράση του Γάλλου γιατρού Δουμόν, που είχε επίσης σταλεί στον Πόρο. Του προσφέρθηκε έδρα διδασκαλίας στο Πανεπιστήμιο της Αθήνας, αλλά δεν την δέχτηκε. Ασχολήθηκε ιδιαίτερα με την μελέτη και την καταπολέμηση της πανούκλας. Διετέλεσε επίσης σύμβουλος της Αρχαιολογικής Εταιρείας. 

Απεβίωσε στην Αθήνα το 1861. Γιος του ήταν ο Θεόδωρος Ηπίτης.

## Παραπομπές


## Βιβλιογραφία
* 

* 

* 

* 
*Μαραζιώτης Δημήτριος (εκπαιδευτικός σύμβουλος), 1973, "Ο Ηπειρώτης εθναπόστολος Πέτρος Ηπίτης", Αθήνα: Βιβλιοθήκη Ηπειρωτικής Εταιρείας Αθηνών, αρ. 38.
* 

Κατηγορία:Έλληνες ιατροί του 19ου αιώνα
Δημήτριος Θεοφανόπουλος

Ο **Δημήτριος Θεοφανόπουλος** ήταν Έλληνας καθηγητής πανεπιστημίου του 19ου αιώνα.

## Βιογραφία
Γεννήθηκε στο Άργος. Σπούδασε στην Αθήνα και στη Γερμανία. Διορίστηκε υφηγητής στο Πανεπιστήμιο της Αθήνας το 1876 και έκτακτος καθηγητής και αργότερα τακτικός του Ρωμαϊκού δικαίου. Δημοσίευσε πολλές μελέτες νομικού περιεχομένου. Διετέλεσε επίσης Β' Αντιπρόεδρος και σύμβουλος της αρχαιολογικής εταιρείας.

Απεβίωσε το 1922.
## Πηγές
* 
* 

Κατηγορία:Έλληνες πανεπιστημιακοί του 19ου αιώνα
Ιωάννης Θρεψιάδης

Ο **Ιωάννης Θρεψιάδης** ή Γιάννης Θρεψιάδης (Αθήνα, 1907 - 1962, Αθήνα), ήταν Έλληνας αρχαιολόγος του 20ού αιώνα.

## Βιογραφία
Ο Γιάννης Θρεψιάδης γεννήθηκε στην Αθήνα το 1907. Σπούδασε στην Αθήνα, τη Γερμανία και την Αμερική. Εντάχθηκε το 1931 στην αρχαιολογική υπηρεσία ως έφορος αρχαιοτήτων και η πρώτη του θέση ήταν αυτή του βοηθού του διευθυντή ανασκαφών στην Ελευσίνα, υπό την επίβλεψη του Κωνσταντίνου Κουρουνιώτη.  Κατά την πρώτη μεταπολεμική περίοδο ο Θρεψιάδης διετέλεσε έφορος αρχαιοτήτων στη Βοιωτία. Από τη θέση αυτή προήγαγε ιδιαίτερα τη βοιωτική αρχαιολογία. Προς το τέλος της καριέρας του χρημάτισε έφορος αρχαιοτήτων στο μουσείο της Ακρόπολης, στο Εθνικό Αρχαιολογικό Μουσείο και διευθυντής του Μουσείου της Αρχαίας Αγοράς. Απεβίωσε στην Αθήνα το 1962.

## Αρχαιολογικό έργο
Το 1931 μαζί με τον Κωνσταντίνο Κουρουνιώτη αποκαλύπτουν μεγάλο μέρος του ιερού της Δήμητρας στην Ελευσίνα. Πήρε μέρος επίσης στις ανασκαφές στα Μέγαρα το 1934 και στον Λόφο του Κουμουνδούρου το 1935. 
* Το 1934 λοιπόν, ο Ιωάννης Θρεψιάδης έκανε κάποιες δοκιμαστικές τομές στα Μέγαρα, σε συνεργασία και με τον Ιωάννη Τραυλό. Το 1935, κατά τη διάρκεια δοκιμαστικών τομών, ανακαλύπτει τις οχυρώσεις του αρχαίου λιμανιού της Μουνιχίας, στον Πειραιά και τα λείψανα του ιερού της "Μουνιχίας Αρτέμιδος" στο χώρο του Ναυτικού Ομίλου Ελλάδος. 
* Το 1940, λίγο πριν τον ελληνοϊταλικού πολέμου, ο Θρεψιάδης ανασκάπτει στο Γαλαξείδι, ανακαλύπτοντας σημαντικά ευρήματα, τα οποία αποτελούν σήμερα, μέρος της αρχαιολογικής συλλογής Γαλαξειδίου. 
* Πραγματοποίησε ανασκαφές στη μυκηναϊκή ακρόπολη του Γλα (1955-61), σχεδόν ως το θάνατό του το 1962. Παράλληλα διενήργησε ανασκαφές και στην Αυλίδα, στο ιερό της Αρτέμιδος. 
* Ο Ιωάννης Θρεψιάδης υπήρξε επίσης ανασκαφέας του αρχαιολογικού χώρου του Ολυμπείου, του ιερού του Ολυμπίου Διός, που βρίσκεται στη νότια πλευρά των Αθηνών, ανάμεσα στην Ακρόπολη και τον ποταμό Ιλισσό.

## Εργογραφία
Αρχαιολογικές του έρευνες έχουν δημοσιευθεί στα έντυπα της Αρχαιολογικής Εταιερίας, την Αρχαιολογική Εφημερίδα και τα Πρακτικά της Αρχαιολογικής Εταιρείας. 

## Παραπομπές

 
## Πηγές
* 

Κατηγορία:Έλληνες αρχαιολόγοι
Φίλιππος Ιωάννου

Ο **Φίλιππος Ιωάννου** (1796-1880) ήταν Έλληνας καθηγητής πανεπιστημίου και ευεργέτης του 19ου αιώνα. Το πλήρες όνομα του ήταν **Φίλιππος Ιωάννου Πάντος**.

## Βιογραφία
Γεννήθηκε στη Ζαγορά του Πηλίου το 1800. Σε νεαρή ηλικία, μετέβη στην Κωνσταντινούπολη όπου μυήθηκε στις ιδέες της Φιλικής Εταιρείας. Το 1829 μετέβη στο Ναύπλιο, όπου προσλήφθηκε ως γραμματέας του Ανδρέα Μιαούλη. Νωρίτερα είχε πολεμήσει κατά την Ελληνική Επανάσταση στη Ζαγορά. Ηττήθηκε όμως στη Μάχη του Δράμαλη και έτσι αναγκάστηκε να μεταγκατασταθεί, στη Σκιάθο, τη Σκόπελο και τέλος στη Σύρο, όπου δίδαξε ελληνικά στην Ελληνική Σχολή μετά από παρότρυνση του ιδρυτή της Γρηγόριου Κωνσταντά.  Μετά την επανάσταση πήγε στο  Μόναχο όπου σπούδασε κλασική φιλολογία και φυσικές επιστήμες και αναγορεύτηκε διδάκτωρ το 1836. Επίσης, όσο βρισκόταν εκεί δίδαξε και στο Ελληνικό Σχολείο. Μεταξύ των μαθητών του ήταν ο πρώτος Βασιλιάς της Ελλάδας Όθων, και η, τότε μνηστή του, Αμαλία. Απόκτησε βαθιές γνώσεις της αρχαίας ελληνικής γλώσσας και ήταν άριστος χειριστής της.  

Το 1837 επέστρεψε στην Ελλάδα. Αρχικά εργάστηκε στο Υπουργείο Εξωτερικών και στη συνέχεια το 1839 διορίστηκε τακτικός καθηγητής της Φιλοσοφίας στο Πανεπιστήμιο της Αθήνας ως τον θάνατό του. Διετέλεσε πρόεδρος της αρχαιολογικής εταιρείας από το 1850 ως το 1879. Χρημάτισε βουλευτής του Πανεπιστημίου το 1846, και κατόπιν γερουσιαστής διευθυντής της βιβλιοθήκης του Πανεπιστημίου (1867-68, όπου συνέταξε τον οργανισμό του Νομισματικού Μουσείου. Εξελέγη δύο φορές πρύτανης του Πανεπιστημίου, κατά τα ακαδημαϊκά έτη 1848-1849 και 1857-1858. Ακόμη, διετέλεσε κοσμήτορας της Φιλοσοφικής Σχολής του Πανεπιστημίου Αθηνών, για έξι περιόδους (1844-1845, 1847-1848, 1852-1853, 1860-1861, 1865-1866 και 1868-1869). 

Απεβίωσε στην Αθήνα το 1880.

## Συγγράμματα
Συνέγραψε τα εξής έργα:
* *Φιλολογικά πάρεργα*. Αθήνα, 1865 (2η έκδοση 1874).
* *Φιλοσοφική δικαιολογία ή Φυσικόν Δίκαιον*. Αθήνα, 1863.
* *Επιγράμματα*. 1874.
Μαζί με τους πλωτάρχες Λεωνίδα Παλάσκα (που είχε εκπαιδευτεί στο Πολεμικό Γαλλικό Ναυτικό), Αλέξανδρο Κουμελά (που είχε εκπαιδευτεί στο Αγγλικό Βασιλικό Ναυτικό), συνέγραψαν το:
* *Ονοματολόγιον ναυτικόν*, Αθήνα, 1884. (τρίγλωσσο λεξικό ναυτικών όρων, ελληνικό, γαλλικό και αγγλικό)

## Παραπομπές


## Πηγές
* 

Κατηγορία:Έλληνες φιλόλογοι
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Βουλευτές Πανεπιστημίου Αθηνών
Κατηγορία:Έλληνες γερουσιαστές
Κατηγορία:Πρυτάνεις Εθνικού και Καποδιστριακού πανεπιστημίου Αθηνών
Σίσακ

Η **Σίσακ** είναι παρόχθια ποτάμια πόλη και λιμένας της Κροατίας. Βρίσκεται στις όχθες του ποταμού Σάβου, 57 χιλιόμετρα νοτιοανατολικά του Ζάγκρεμπ. Αποτελεί πρωτεύουσα ομώνυμης επαρχίας, σιδηροδρομικό κόμβο και μεγάλο βιομηχανικό κέντρο με μεγάλες εγκαταστάσεις διύλισης πετρελαίου. Στην απογραφή του 2001 ο πληθυσμός της αριθμούσε 52.236 κατοίκους.

## Αδελφοποιημένες πόλεις
*  Γκάμπροβο, Βουλγαρία
*  Χάιντενχαϊμ, Γερμανία
*  Γίχλαβα, Τσεχία
*  Λέσνο, Πολωνία
*  Ρέμτσινγκεν, Γερμανία
*  Σομπατχέι, Ουγγαρία

Κατηγορία:Πόλεις της Κροατίας
Ξιφίας

Ο **ξιφίας**, κοινώς **ξιφιός**, (επιστημονικό όνομα *Xiphias gladius* - *Ξιφίας το ξίφος*) είναι μεγάλο μεταναστευτικό αρπακτικό ψάρι, του οποίου το ιδιαίτερο χαρακτηριστικό είναι η μακριά και επίπεδη επέκταση της άνω σιαγόνας, η οποία μοιάζει με ξίφος, εξ ου και η ονομασία του. Ο ξιφίας έχει μεγάλο επίμηκες και στρογγυλό σώμα και χάνει όλα τα δόντια και τα λέπια του μέχρι την ενηλικίωση. Μπορεί να ζήσει κοντά στην ακτή. Το μήκος του φτάνει τα 4-4,5 μέτρα, ενώ έχουν καταγραφεί και ξιφίες που το βάρος τους ήταν λίγο μεγαλύτερο από μισό τόνο. Ένας ξιφίας που πιάστηκε στη Χιλή το 1953 είχε βάρος 536,15 κιλά.

Είναι το μοναδικό μέλος της οικογένειας των Ξιφιδών.

Κατά τη διάρκεια του κυνηγιού ο ξιφίας βασίζεται στη μεγάλη ταχύτητα (80 χλμ/ώρα) και την ευκινησία του, ενώ χρησιμοποιεί το ξίφος για να τραυματίσει εχθρούς ή θηράματα, τόσο με εφόρμηση (κάθετα ως λόγχη) όσο και θεριστικά (δεξιά-αριστερά ως δρεπάνι) μέσα σε κοπάδι ψαριών. Ο ξιφίας είναι ο μεγαλύτερος εχθρός των τόνων. Ένας από τους λίγους φυσικούς εχθρούς του ξιφία είναι ο καρχαρίας μάκο, ο οποίος μπορεί να κυνηγήσει τον ξιφία επειδή είναι αρκετά μεγάλος και γρήγορος, αλλά δεν βγαίνει πάντα νικητής, καθώς ο ξιφίας μπορεί να τον τραυματίσει θανάσιμα.
thumb|left|300px|Σκελετός ξιφία
Μοναδικός πραγματικός εχθρός του ξιφία είναι μικρά θαλάσσια παράσιτα που γαντζώνονται πάνω του και τον βασανίζουν. Στις περιπτώσεις αυτές πλησιάζει τις ακτές και τρίβεται με μανία στα βράχια, οπότε και καθίσταται πολύ επικίνδυνος. Το 1959 σημειώθηκε περίπτωση στην Άπω Ανατολή, όταν στην προσπάθεια ενός ψαρά να καμακώσει ξιφία που τριβόταν σε βράχο, ο ξιφίας πετάχτηκε στον αέρα και κατά την πτώση του έστρεψε το ξίφος του κατά του ψαρά, τον οποίο και διαπέρασε, σκοτώνοντάς τον.
Παλαιότερα, τον Αύγουστο του 1725, το αγγλικό ιστιοφόρο πολεμικό "Λεοπάρδαλη" κατά την επιστροφή του από την Τζαμάικα, παραλλάσσοντας ακρωτήριο δέχθηκε επίθεση από ξιφία στα ύφαλά του, στα οποία έμεινε καρφωμένο τμήμα ξίφους του μήκους 22 εκατοστών.

## Παραπομπές


## Εξωτερικοί σύνδεσμοι
* 
* 
* 

Κατηγορία:Περκόμορφα
Κατηγορία:Ψάρια ελληνικών θαλασσών
Κατηγορία:Αλιεύματα
Κατηγορία:Χαβανέζικη κουζίνα
Σάμμερ Μπίσιλ

Η **Σάμμερ Μπίσιλ** (αγγλ. *Summer Yasmine Bishil*, 17 Ιουλίου 1988) είναι Αμερικανίδα ηθοποιός. Έγινε για πρώτη φορά γνωστή χάρη στο ρόλο της Ζαρίσα στη ταινία Towelhead. Επιλέχθηκε να παίξει τον ρόλο της Αζούλα στην σειρά ταινιών *[[The Last Airbender]]*.

## Πρώτα χρόνια
Η Σάμμερ Μπίσιλ γεννήθηκε στις 17 Ιουλίου 1988, στη Πασαδένα της Καλιφόρνιας. Η μητέρα της κατάγεται από την Αμερική ενώ ο πατέρας της από την Ινδία. Το 1991, η οικογένεια της μετακόμισε στη Σαουδική Αραβία και αργότερα στο Μπαχρέιν, όπου μαζί με τον αδερφό της σπούδασε στο Αγγλικό Σχολείο του Μπαχρέιν. Μετά, όταν η Σάμμερ ήταν 14 χρονών, επέστρεψε στη Καλιφόρνια, όπου τελείωσε τις σπουδές της.

## Καριέρα
Η Σάμμερ ήταν 14 χρονών όταν για πρώτη φορά έλαβε μάθημα ηθοποιάς. Μετά από 9 μήνες της πρότειναν συμβόλαιο. Η πρώτη της εμφάνιση στη τηλεόραση έγινε στην εκπομπή Just for Kicks της Nickelodeon. Το 2006, επιλέχτηκε να εκτελέσει το ρόλο της Ζαρίσα στη ταινία του Άλαν Μπολ, *Towelhead*, η οποία είναι βασισμένη στην ομώνυμη νουβέλλα.

Ο κριτικός Νάνα Στήβενς, του περιοδιοκύ *[[Slate (περιοδικό)|Slate]]*, είπε ότι «η εμφάνιση της ήταν το πιο αληθινό πράγμα στην ταινία, η οποία παρά τις καλές προθέσεις της, είναι ενοχλητική και μοιάζει με ανακοίνωση δημόσιων υπηρεσιών για το ακατάλληλο άγγιγμα».

## Βραβεία και τιμές
### Νίκησε
* 2008 - Young Hollywood Awards, Ηθοποιός για να δεις: *Towelhead*

### Υποψήφια
* 2008 - Independent Spirit Awards, Καλύτερη Ηθοποιός: *Towelhead*

### Άλλες τιμές
* 2007 - Το περιοδικό *[[Variety (περιοδικό)|Variety]]* την συμπεριλαμβάνει στον κατάλογο των 10 Καλύτερων Ηθοποιών Για να Δεις.
* 2008 - Το περιοδικό *[[Vanity Fair (περιοδικό)|Vanity Fair]]* της έδωσε θέση στον κατάλογο *Young Hollywood Ρortfolio*.

## Φιλμογραφία

## Παραπομπές


## Εξωτερικοί σύνδεσμοι

* 

 

Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
Παναγιώτης Καλούδης

Ο **Παναγιώτης Καλούδης** ήταν Έλληνας τεχνίτης του 19ου αιώνα.
## Βιογραφία
Γεννήθηκε στην Αθήνα το 1840. Μαθήτευσε κοντά στον Μαρτινέλλι. Το 1882 διορίστηκε από την αρχαιολογική υπηρεσία ως αρχιτεχνίτης των μουσείων και του εργαστηρίου των εκμαγείων του Κράτους. Εργάστηκε για πάρα πολλά χρόνια με μεγάλη δεξιοτεχνία στην συγκόλληση και τοποθέτηση των γλυπτών έργων στο Εθνικό Μουσείο, στο Μουσείο της Ακροπόλεως, στο Μουσείο της Ολυμπίας, των Δελφών και αλλού. Πήρε μέρος στις εργασίες αναστηλώσεως του Ναού της Φιγαλείας και στο Σούνιο, στην συγκόλληση και αναστήλωση του Λέοντα της Χαιρώνειας και αλλού. Η ποιότητα της εργασίας του αναγνωρίστηκε διεθνώς. 

Απεβίωσε το 1917.
## Πηγές
* 

Κατηγορία:Έλληνες αρχαιολόγοι
Κατηγορία:Έλληνες συντηρητές έργων τέχνης
Γεώργιος Τυπάλδος Κοζάκης

Με το ονοματεπώνυμο **εώργιος Τυπάλδος Κοζάκης** μπορεί να αναφέρεται κάποιο από τα εξής πρόσωπα
* ο Γεώργιος Τυπάλδος Κοζάκης (πατέρας), (1790 - 1867) 
* ο Γεώργιος Τυπάλδος Κοζάκης (γιος), (1835 - 1899)
Μιλτιάδης Άννινος Καβαλιεράτος

Ο **Μιλτιάδης Άννινος Καβαλλιεράτος** , (1863-1954), ήταν Έλληνας αρχαιολόγος λόγιος και πολιτικός του 19ου αιώνα.

Γεννήθηκε στο Αργοστόλι της Κεφαλλονιάς. Ήταν λόγιος και αρχαιόφιλος και χρημάτισε πολλές φορές Βουλευτής Σάμης.

## έργα του
**Η ομηρική Ιθάκη : Αρχαιολογική μελέτη*, 1900
**Αγορεύσεις επί των εκπαιδευτικών νομοσχεδίων : (Το γλωσσικον ζήτημα) 1918-1924*, 1924
*

## Πηγές
* 
## Παραπομπές


Καβαλιερατος Αννινος Μιλτιαδης
Γεώργιος Τυπάλδος Κοζάκης (πρεσβύτερος)

Ο **Γεώργιος Τυπάλδος Κοζάκης** ήταν Έλληνας ιατρός του 19ου αιώνα και πρωτεργάτης της Ελληνικής επανάστασης.
## Βιογραφία
Γεννήθηκε το 1790 στο Ληξούρι της Κεφαλονιάς. Σπούδασε στις Κυδωνίες (Αϊβαλί) της Μικράς Ασίας και αργότερα ιατρική στην Πάντοβα και στο Παρίσι. Ελαβε το πτυχίο της ιατρικής το 1817 από την Ιατρική Σχολή των Παρισίων, όπου παρουσίασε τη μελέτη του "Essai sur l'analyse appliquee a la medecine, these etc. Paris 1817", η οποία εντοπίστηκε στη Βιβλιοθήκη του Βρεττανικού Μουσείου με αριθμό 1183.d.11(13). Το 1815 φοιτητής ακόμη μετέφρασε από τα γαλλικά τη διατριβή του φίλου του ιατρού Ιωάννου Σεραφείμ,"Περί χολερικών πυρετών" Παρίσι 1815 δια να ωφεληθούν. όπως σημειώνει στο εισαγωγικό του κείμενο, οι συμπατρώτες του από τις συμβουλές του βιβλίου, μια και λίγοι Ελληνες θα διάβαζαν το βιβλίο στα γαλλικά. Επί πλέον στο ίδιο βιβλίο ο Γεώργιος Κοζάκης Τυπάλδος γράφει ένα ιδιαίτερο κείμενο απευθυνόμενος στον αδελφό του Ιεράρχη Τριπόλεως Συρίας Αγαθάγγελο για την προστασία από την πανώλη με τη χρήση του "αλικού οξέως", δηλαδή του υδροχλωρικού οξέος, μεταφέροντας όλες τις σύγχρονες απόψεις της εποχής του, του "περίφημου χημικού της Γαλλίας" Guyton de Morveau (1737-1816).

Εγκαταστάθηκε στο Κισνόβιο της Βλαχίας. Εκεί έγινε μέλος της Φιλικής Εταιρείας και εργάστηκε πολύ για την προετοιμασία του αγώνα. Ήρθε στην Ελλάδα το 1821, έμεινε για λίγο και ξαναέφυγε. Επέστρεψε το 1837 και εγκαταστάθηκε οριστικά. Το 1843 ανέλαβε την ίδρυση της Δημόσιας Βιβλιοθήκης και του Νομισματικού Μουσείου. Διετέλεσε αντιπρόεδρος της αρχαιολογικής εταιρείας από το 1845 ως  το 1853. Απεβίωσε το 1867. Γιος του ήταν ο επίσης Γεώργιος Τυπάλδος Κοζάκης.

## Πηγές

* 
* Αργυροπούλου, Ρωξάνη: «Ο Γεώργιος Κοζάκης-Τυπάλδος ανάμεσα στο Διαφωτισμό και στο Ρομαντισμό». Δελτίο της Ιστορικής και Εθνολογικής Εταιρείας της Ελλάδος 32 (1989), 81-92.

*Δημήτριος Καραμπερόπουλος, Ενα αβιβλιογράφητο κείμενο του 1815 για την προστασία από την πανώλη: Γεωργίου Κοζάκη Τυπάλδου, Περί του καθαρισμού του αέρος δια του αλικού αέρος, εκδόσεις Α. Σταμούλης, Αθήνα-Πειραιάς 1994. www.karaberopoulos.gr/karaberopoulos/b_iat3.asp

## Εξωτερικοί σύνδεσμοι
*Γεώργιος Τυπάλδος Κοζάκης στον ''Πανδέκτη'', του Εθνικού Ιδρύματος Ερευνών

Κατηγορία:Έλληνες ιατροί του 19ου αιώνα
Κατηγορία:Αγωνιστές του 1821
Ιωάννης Κοκκώνης

Ο **Ιωάννης Κοκκώνης** ήταν Έλληνας αρχαιολόγος του 19ου αιώνα και από τους πρώτους παιδαγωγούς στην Ελλάδα.

## Βιογραφία
Γεννήθηκε το 1796 στο Καστρί της Κυνουρίας και μεγάλωσε στην Σμύρνη. Εκεί εκπαιδεύτηκε στην Ευαγγελική Σχολή. Στην Κωνσταντινούπολη δίδαξε για λίγο σε σπίτια, και από εκεί πήγε στο Παρίσι. Επέστρεψε στην Ελλάδα και διορίστηκε μέλος της επιτροπής για την Προδαιδεία και επιθεωρητής των διδακτικών ιδρυμάτων της Πελοποννήσου. 

Διετέλεσε αντιπρόεδρος, σύμβουλος και μέλος του επιστημονικού συλλόγου της αρχαιολογικής εταιρείας και έφορος των αρχαιοτήτων των νησιών. Το 1836 διορίστηκε διευθυντής του Διδασκαλείου και γενικός επιθεωρητής των Σχολείων. Ήταν επίσης εισηγητής της ιδρύσεως της Φιλεκπαιδευτικής Εταιρείας και εκδότης του περιοδικού «ο Παιδαγωγός». 

Απεβίωσε το 1864.

## Παραπομπές


## Πηγές

* 

## Εξωτερικοί σύνδεσμοι
*Ιωάννης Κοκκώνης στον ''Πανδέκτη'', του Εθνικού Ιδρύματος Ερευνών

Κατηγορία:Έλληνες αρχαιολόγοι
Κατηγορία:Έλληνες παιδαγωγοί